مطلوب زعيم

مطلوب زعيم

 كلمات 
مطلوب زعيم ... لشعب طول عمره عظيم

مطلوب زعيم ... لشعب حكامه خانوه

وتوهوه وغيبوه واللي انتبه منه وفاق غموله عينه وكمموه

وسلموه فى المعتقل ... لكلاب جعانة يقطعوه

لكنه رغم القهر قام زأر وزام

وفي أسبوعين زلزل حصون الجلادين هد النظام

فوق راس كل المفسدين

مطلوب زعيم ... يحمي الحقوق

يعدل ما بين الناس تمام زي الفاروق

ويكون حنين علي الفقير

وعلي اللي فاسد يفتري

يهدم علي دماغه الشقوق

مطلوب زعيم ... ميقولش علي الخواف حكيم

ويكون كمان سمعه سليم يسمع لنبضة قلبنا

ويكون مكانه فى وسطنا

ميعش أبدا فى القصور

والبعض منا للأسف ساكنين قبور

يشرب وياكل أكلنا

ويعيش كواحد مننا

يسمعلنا ويشور وياخد رأينا

وقت الخطر نتلم حواليه كلنا

ونضحي وياه بعمرنا

مطلوب زعيم ... علي المسئولية يكون أمين

ويكون جرئ ويكون شجاع مش إمعة وحتة بتاع

يعرف يقول للظلم لأ

ويموت ولا يفرط فى حق

مطلوب زعيم نقدر نحاسبه بالقانون

أو نعزله ... لو للأمانة يوم يخون

لا يشترط الشكل ايه ... لا يشترط السن ايه

لا يشترط الملة ايه ... شرطه الوحيد يكون بشر

بالاختصار ... مطلوب دكـــــر

تصنيف:اغانى باللغه المصريه
تصنيف:اغانى
تصنيف:كلمات اغانى